Au Kuninga Kogudus, Jeruusalemm
Shalom! Olen Oren Lev Ari,
Au Kuninga Messiaanliku Koguduse pastor.
On suurepärane, et saan teile need 30 minutit kõneleda.
Jääge meiega. Olen kindel, et Jumal õnnistab teid.
Täna räägin Issanda õnnistatud elust,
Messias Jeesuse nimel.
Koloslaste 1:13 -
Isa "on kiskunud meid välja pimeduse meelevallast
ja asetanud oma armsa Poja kuningriiki,
kelles meil on lunastus, pattude andeksandmine ..."
On tõsi, et Jumal teostas Jeesuses oma töö ühe korra ja igaveseks.
Ristil täitis Jeesus Jumala täiuslikku tahet.
Messias Jeesus on Jumala ainus Poeg,
kes andis oma elu kogu maailma eest.
Johannese 3:16: "Sest nõnda on Jumal maailma armastanud,
et andis oma Ainusündinud Poja, et ükski, kes temasse usub,
ei läheks hukka, vaid et temal oleks igavene elu."
Kui Jeesus valas oma vere patuste inimeste eest,
toimus Jeruusalemmas midagi huvitavat.
Templi eesriie rebenes ülalt alla lõhki ja Püha Vaim väljus.
Vaim kattis kogu maa.
Igaüks, kes Jeesuse vastu võtab ...
Kuidas see toimub? "Südames usutakse õiguseks
ja suuga tunnistatakse päästeks" (Roomlaste 10:10).
Kui inimene usub oma südames ja tunnistab oma suuga,
viib Jumal ta saatana pimeduseriigist
valguse riiki.
See on tõesti nii, kui usume Jeesust.
Pimeduse kuningriik lahkub meist siiski vähehaaval.
Jumala Poja kuningriik peab maad võtma
meie südames, hinges, tahtes, mõtlemises ja isegi ihus,
sest see on Püha Vaimu tempel.
See on protsess.
Peame õppima end Jumalale andma.
Roomlaste 14:17 järgi pole Jumala riik söömine ja joomine,
vaid õigsus ja rahu ja rõõm Pühas Vaimus.
Ei piisa, kui anname Jumala riigile koha oma südames.
Peame laskma Jumala riigil
vallutada kogu oma sisemus.
Mida see tähendab?
Jumal kiskus meid välja pimeduse kuningriigist
tänu sellele, mida Tema tegi.
Vaatame Koloslaste 2. peatükki.
Paulus ütleb midagi väga huvitavat.
Koloslaste 2:14: "... kustutades ära meie võlakirja
koos määrustega, mis olid meie vastu,
ning selle on ta kõrvaldanud, naelutades selle risti külge.
Ta riisus ülemustelt ja võimudelt relvad ...
võidutsedes nende üle Kristuses."
Jumal tõi meid oma Poja riiki.
Nüüd peame tahtma,
et Jumala riik saaks meis maad ja kinnituks,
ning õpiksime käima
Jumala mõtetes, sõnades ja tegudes.
Seda Jumal tahabki. See on õnnistatud elu.
Kui anname oma elu Jumala kuningriigile
ja laseme sel oma sisse elama tulla,
saame elada Issanda õnnistuses.
"See on Issanda õnnistus, mis teeb rikkaks,
ja oma vaev ei lisa sellele midagi juurde." - Õps 10:22
Jumal tõi meid oma Poja riiki.
Nüüd peame laskma kuningriigil oma sisemuse vallutada.
Kuningriik õpetab meid seestpoolt.
See on õigsus, rahu ja rõõm Pühas Vaimus.
Vaatame Filiplaste 2. peatükki.
See on huvitav kirjakoht.
Seejärel näitan, mida Jeesus Jumala riigi kohta ütles.
Filiplaste 2:12-16
"Nõnda siis, mu armsad, otsekui te olete ikka olnud kuulekad,
ärge olge seda ainult siis, kui ma olen kohal,
vaid veel kindlamalt nüüd minu äraolekul;
valmistage endile päästet kartuse ja värinaga!
Sest Jumal on see, kes teis tegutseb, et te tahate ja toimite
tema hea nõu kohaselt.
Tehke kõik nurisemata ja vaidlemata ..."
Ta kirjutab usklikele,
et kõik tuleb teha nurisemata ja kõhklemata.
Kui sa pole lasknud Jumala riigil vallutada maad
oma südames, hinges ja meeles,
ei saa sa elada õnnistatud elu.
Siis sa nurised, kahtled ja paned vastu.
Kuidas seda maad anda? Ütled vaid Jumalale, et tahad seda.
Palveta, igatse ja anu seda.
Palu Jumalalt tarkuse ja ilmutuse vaimu.
Maailmas on kaks kuningriiki:
Jumala kuningriik ja saatana kuningriik Baabülon.
Sinust sõltub, kummas kuningriigis elad.
See algab su seest, sealt, kuhu keegi ei näe.
Vaatame, mida Jeesus ütles Luuka 17:20-21.
Ta ütleb midagi huvitavat Jumala kuningriigi kohta.
Luuka 17:20-21.
Aga kui variserid Jeesuselt küsisid, millal tuleb Jumala riik,
siis vastas ta neile:
Jumala riik ei tule ettearvatavalt
ega öelda: Ennäe, siin!” või Seal!”,
sest ennäe, Jumala riik on teie seas!
Jumala riik on inimeste sees.
Variserid otsisid väliseid asju.
Jumalale on tähtsad sisemised, varjatud asjad.
Sealt saavad need tegude kaudu ilmsiks,
nii et kõik näevad.
Nagu Heebrealaste 11:3 ütleb:
kõik, mida nähakse, on sündinud sellest, mida ei nähta.
Jumalale on oluline, mis meie sees on.
Jumal armastab meid, Ta on meie Isa.
Ei piisa, kui anname end talle väliselt.
Jeesus ei surnud, et muuda meid religioosseteks variserideks.
Jeesus suri, et meist saaksid Jumala lapsed,
Tema sarnased.
Ta ei surnud, et rajada uut variseride usulahku,
kes keskenduvad vaid oma välisele religioossusele.
Jeesus tahab, et keskenduksime sellele, mis Talle tähtis on.
Talle on tähtis teostada Isa tahet.
Ta oli siin seepärast, et armastas oma Isa.
Ta jättis oma kuningriigi ja au,
et tekiks veel selliseid nagu Tema - miljoneid, isegi miljardeid.
Neile on tähtsad sisemised, mitte välised asjad.
Kuid variserid ei võtnud Teda vastu.
Jeesus sõitles neid pidevalt silmakirjalikkuse eest.
Ta ütles, et nad püüavad teha head väliselt.
Nad tahtsid näidata, et nad palvetasid
ja valdasid Moosese seadust.
Ta ütles, et nad olid seest nagu hauakambrid,
täis kuivanud luid.
Polnud Jumala väge ega Tema tundmist.
Jumala kuningriik ei tegutsenud neis.
Seepärast anun teid, vennad-õed:
laske Pühal Vaimul end Jumala Sõnaga muuta.
Te ei taha naasta sinna, kus olite.
Lugesime Filiplaste 2. peatükki. Vaatame seda uuesti.
Kõik tahavad sinna, kus neil on hea olla.
Kõik tahavad Jumala õnnistusi.
Tean, et iga vaataja tahab midagi paremat.
Vähesed siiski teavad, kuidas seda saada.
Vähesed teavad, kuidas saab elada Jumala õnnistuses.
Tahan teid aidata.
Loeme koos Filiplaste 2:12.
"... armsad, otsekui te olete ikka olnud kuulekad,
ärge olge seda ainult siis, kui ma olen kohal,
vaid veel kindlamalt nüüd minu äraolekul;
valmistage endile päästet kartuse ja värinaga!"
See ei tähenda inimlikku hirmu, vaid püha aukartust.
Vajate seda, kuna Issanda kartus on tarkuse algus.
"Sest Jumal on see, kes teis tegutseb,
et te tahate ja toimite tema hea nõu kohaselt.
Tehke kõik nurisemata ja vaidlemata,
et te oleksite laitmatud ja puhtad, veatud Jumala lapsed
keset põikpäist ja rikutud sugupõlve,
kelle seas te paistate nagu tähed maailmas ..."
Miks suri kõrbes terve sugupõlv Iisraeli rahvast?
Sest nad ei võtnud vastu, mida Jumal neile andis.
Nende sees polnud tõotatud maad.
Mida nad pidevalt tegid? Nurisesid ja kahtlesid.
Nad leidsid pidevalt midagi, mille üle hädaldada.
Nad mässasid Jumala vastu,
ja Tema võitute, Moosese ja Aaroni vastu.
Nad ei andnud Jumala sõnale oma elus maad.
Nad lahkusid Egiptusest ehk maailmalikust kuningriigist,
kuid Egiptus ei lahkunud neist.
Samuti toob Jumal meidki valgusse, oma Poja kuningriiki,
kuid nüüd tegutseb Püha Vaim, et meist lahkuks pimeduse kuningriik.
See pole lihtne. See teeb vahel haiget.
Jeesus suri ristil ja tõusis surnuist,
et Jumal võiks tuua meid oma Poja kuningriiki.
Nad ei teinud seda selleks, et jääksime variserideks,
kellel pole Püha Vaimu ilmutust.
Ta tegi seda, et meist saaksid Jumala lapsed,
ja et säraksime maailmas otsekui tähed.
"Laitmatud Jumala lapsed keset põikpäist ja rikutud sugupõlve."
Jeesus tegi seda, et oleksime Tema moodi.
Ta õpetas meile selle palve. Mis palve?
"Meie Isa, kes sa oled taevas! Pühitsetud olgu sinu nimi,
sinu riik tulgu ..." Kust Tema riik tuleb?
Ta ütles, et Tema riik on meie sees.
Kust see siis peaks tulema?
"Sinu tahtmine sündigu nagu taevas nõnda ka maa peal ..."
Tema tahe on Tema riigis.
Jumala riik peab meie sisse tulema.
See ei tundu patusele lihale ehk mugavana.
Me ei mõista seda ja see pole mugav.
See on surmaprotsess. Sureme iseendale.
Aga kui sureme, annab Jumal meile jõu surnuist üles tõusta.
See, kes pole surnud, ei saa ülestõusmisväge.
Olulisim on surra endale,
oma egole ja lihalikele asjadele,
kuna Jumal on viinud meid pimeduse kuningriigist
oma Poja Jeesuse kuningriiki.
Saame kõik, mida vajame,
et võita pimeduse riik enda sees.
Me ei tohi siiski vastutust endalt Jumalale lükata.
Inimest luues seadis Jumal ta Eedeni aeda,
ja andis talle kaks asja: vastutuse ja meelevalla.
Jumal püüab viia meid tagasi
Piibli kahte esimesse peatükki.
Ta tahab, et elaksime Tema aias ja kuulaksime Teda.
Ta tahab meiega jalutama tulla.
Ta tahab, et kuuletuksime seetõttu, et oleme Tema sõbrad,
ja armastame Teda, nii nagu Tema armastab meid.
See on õnnistatud elu.
Kui me ei ela Jumala riigis,
kui kuningriik ei valluta meie südant, hinge ja ihu,
ei ela me õnnistatud elu, isegi kui Jeesus selle eest maksis.
Ta tahab seda. Ta poleks muidu tulnud ja selle eest surnud.
Kuna Tema tegi seda, tahab Ta, et meiegi elaksime nii.
Naaseme Roomlaste 14. peatükki.
Vaatame, mida Paulus ütleb Jumala kuningriigi kohta.
Roomlaste 14:17 -
"Jumala riik ei ole ju söömine ega joomine,
vaid õigus ja rahu ja rõõm Pühas Vaimus."
Kuningriigis on kuningas ja kõik ülejäänud on tema alamad.
Jumala kuningriigis ei kuuletuta hirmust,
vaid armastusest ja pühast aukartusest.
Seal mõistetakse sügavuti, kes Jumal on ja mis Ta tegi.
Püha Vaim juhatab meid meie sees
meie endi huvides.
Kujutleme tihti, et elame nii Jumala huvides.
Ei, see on meie endi huvides.
Tema on kuningate Kuningas. Ta elab nii nagu Ta elab.
Kui otsustame elada nii,
ja võtame selle ilmutuse vastu,
saame õnnistatud elu.
Pöördun teie poole, kus iganes te ka olete:
Messias Jeesus on Issand, Jumala Poeg.
Ilma Temata te õnnistatud elu ei saa,
kuna Ta on tee, tõde ja elu,
ja keegi ei pääse Isa juurde, muidu kui Tema kaudu (Joh 14:6).
Kutsun teid võtma vastu Messias Jeesust,
oma hinge ja vaimu päästet.
Palveta minuga koos kogu südamest see lühike palve,
ja su elu hakkab muutuma.
Jumal sekkub su ellu ja osutab oma suurt armastust.
Korda minu järel ja palvetame koos.
Meie Taevane isa,
tunnistan, et Sina oled Elav Jumal.
Anna mu patud andeks.
Olen teinud pattu,
kuid usun, et Jeesus suri pattude eest,
ja tõusis kolmandal päeval surnuist
ning tegi mind Vaimus õigeks.
Avan oma südame. Tule, Issand Jeesus, mu südamesse.
Ole mu Päästja ja Issand.
Risti mind Püha Vaimuga.
Palun Isa, Poja ja Püha Vaimu nimel.
Kui tõesti palusid kogu südamest, sai sinust Jumala laps.
Ta tõstis sind pimeduse riigist valguse kuningriiki.
Otsi nüüd omale kogudus, kus on pastor ja õdesid-vendi,
kes õpetavad, armastavad ja juhendavad sind
Jumala Sõna kohaselt Pühas Vaimus.
Palvetan ka haigete eest.
Jumal ei ole oma tööd lõpetanud.
Ta tegutseb veel tänagi. Jeesus on sama eile, täna ja igavesti.
Ta tervendas haigeid, ajas välja kurje vaime ja tegi imesid,
ning teeb seda veel tänagi.
Kui vajate tervenemist, võtke see palve vastu.
Aitäh Issand, Sinu väe ja Püha Vaimu eest.
Palun kõigi eest,
kes seda saadet vaatavad.
Isa, kui nad vajavad tervenemist,
oled öelnud, et tervenemine on Su laste leib.
Messias Jeesuse nimel palun: Isa, tervenda ja täida oma Püha Vaimuga!
Juhi neid tõtte ja anna neile süüa:
Oma Sõna ja tervenemist ja jooda neid uue veiniga.
Õnnista neid ja tervenda nad Jeesuse nimel.
Anna neile armu peale armu. Öelgu arstid mida tahes.
Sina oled väeline ja tervendav Jumal.
Jeesuse vermete läbi on meile tervis tulnud.
Kuulutan täielikku tervenemist ja Jumala rahu Pühas Vaimus!
Õnnistan teid Messias Jeesuse nimel! Aamen ja aamen!
Vennad-õed, võtke meiega ühendust.
Kirjutage meile palvesoove. Saame teilt ka tunnistusi.
On tore, et Sõna siit Jeruusalemmast
on teid kinnitanud, julgustanud ja tervendanud,
ning andnud teile lootust. See rõõmustab mind. Kirjutage!
Kordan: Jumal on tõstnud meid pimeduse riigist
oma ainsa Poja Jeesuse kuningriiki.
Nüüd tegutseb Jumal oma Vaimu kaudu oma Sõnaga,
et Jumala kuningriik võtaks meie sees maad.
Siis muutume ja hakkame elama õnnistatud elu.
Lahkusime Egiptusest,
ja laskem Jumalal eemaldada meist Egiptus,
ehk selle maailma kuningriik, mis ei kuuletu Jumalale.
See ei saagi kuuletuda, kuna selle maailma vürst on saatan.
Me ei taha mingit osadust saatana ega needustega.
Jeesus suri ja sai needuseks meie eest,
et meie saaksime õnnistuse. Vaatame seda kohta: Gal 3:13.
See on jõuline sõna, mida peab uskuma. Usun seda.
Sündigu meile meie usku mööda.
Galaatlaste 3:13.
"Ent Kristus on meid Seaduse needusest lahti ostnud,
kui ta sai needuse meie eest - sest on kirjutatud:
Neetud on igaüks, kes puu küljes ripub,
et Aabrahami õnnistus
saaks paganatele osaks Kristuses Jeesuses
ja et me tõotatud Vaimu saaksime usu kaudu."
Jumal õnnistagu teid! Olen Oren Lev Ari,
messiaanliku koguduse pastor Jeruusalemmast.
Armastan teid. Ja Jumal armastab meid kõiki.
Shalom Jeruusalemmast!
Tõlge: Monika Jaaguri